Advarer mot utrygg is flere steder i landet
Hydrolog Ånund Sigurd Kvambekk i NVE forteller at det er rapportert om utrygge isforhold i lavere strøk på Vestlandet, i tillegg til at det også kan være usikkert i Trøndelag og i Agder-fylkene. - Men det er sjelden det er helt trygt andre steder også - alle vann har farlige isområder. Vi kan mye i Norge, men vi har veldig lite kunnskap om isforhold, sier Kvambekk til VG. Ifølge NVEs ulykkesoversikt har seks personer omkommet etter å ha gått gjennom isen hittil denne vinteren. Senest for halvannen uke siden omkom en 67 år gammel mann da isen brast under ham på Lutsivatnet i Sandnes kommune.Denne uken har gradestokken flere steder i landet beveget seg fra det blå feltet til det røde. Selv om mildværsperioden allerede ser ut til å være over for denne gang, mener NVE og Norges Livredningsselskap at folk som skal ferdes ute på islagt vann, må ta forholdsregler. - Det er alltid skummelt der vann strømmer, og det er enda farligere etter mildvær. Fjordis er som regel mer utrygg enn ferskvannsis, fordi tidevannet strømmer under isen, sier Kvambekk. - Der det er store dybdeforskjeller sirkulerer vannet i større grad, og da spises isen opp nedenfra. Hele Oslofjorden for eksempel, har veldig variable isforhold, sier president Gard Aleksander Bjørnstad i Norges Livredningsselskap.Fredag var VG med et redningsdykkerteam fra Oslo brann- og redningsetat til Frognerkilen, en trang vik innerst i Oslofjorden. SE VIDEO:Her går han gjennom isen og blir reddet Her demonstrerte redningsdykkerne hvordan det kan føles trygt å gå på ett område på isen, før man i neste øyeblikk ligger og kaver i det iskalde vannet. - Det er kaldt ute i en sånn råk (en kraftig sprekk i isdekket over vann, journ.anm.) Det kommer brått på og de fleste vil nok kjenne en touch av panikk og ubehag, sier redningsdykker Marius Kirkenes til VG.Lederen for redningsdykkerteamet, Bernt Even Kristensen, forteller at fjordisen ofte er mye mykere og mer tøyelig enn ferskvannsisen. Ifølge ham utgjør det derfor mye større fare å ferdes på isen i Oslofjorden enn på de ulike vannene i Oslo-marka nå. - Dersom man skulle falle uti, bør man gjøre seg så flat som mulig og prøve å karre seg opp. Men når man går gjennom overflaten, er bæreevnen på isen rundt deg dårlig. Derfor bør man ha med seg ispigger som man kan dra seg opp med, sier Kristensen. Uten slike pigger mener Kristensen det er svært vanskelig å komme seg opp selv hvis det er blankpolert is.Ellers anbefaler han at man har på seg redningsvest, har med seg tørre klær og et tau eller en kasteline, og at man ikke ferdes alene på islagte vann. - Hva bør man gjøre dersom man ser en person gå gjennom isen? - Jeg ville varslet nødetatene først, for det er vi som har beredskapen til å redde folk. Deretter ville jeg prøvd å bruke et tau eller en lang kjepp til å redde personen opp. Men man må holde seg unna området der forulykkede har gått gjennom, så man ikke går gjennom selv, sier Kristensen. Ifølge dykkerlederen er det generelt sett utrygt å ferdes ved elveutløp og -innløp, under broer, i nærheten av råker og inne ved land.Bjørnstad i Norges Livredningsselskap mener i likhet med Kvambekk i NVE at nordmenn har mye å hente på kunnskap om is. - Det som ser så innbydende ut kan være forbundet med stor risiko og fare. En person på 80 kilo med masse klær på blir fort til en sekk som veier 120 kilo når man havner i vannet. Jeg sier sekk fordi man mister kontrollen på kroppen i det kalde vannet, sier Bjørnstad. Han forteller at man har cirka to minutter på seg til å komme opp av vannet, før man begynner å hyperventilere og miste kontrollen over muskulaturen. Bjørnstad anbefaler at man forsøker å komme seg opp og gå den veien man kom fra, fordi isen her er tryggere enn videre utover. - Egentlig burde ispigger vært like utbredt som å bruke sykkelhjelm. Det koster 150 kroner og det kan ofte være en livsforsikring, sier Bjørnstad.
Flere dager med mildvær har gjort isen tynn og utrygg flere steder. Norges- vassdrags og energidirektorat (NVE) og Norges Livdredningsselskap frykter dødsulykker.